**Stredisko Evanjelickej DIAKONIE, Diakonické centrum Sučany**

Partizánska 25, 038 52 Sučany

IČO: 37907409, DIČ: 2021970984

Tel.: 043/424 19 00, mobil: 0918 616 092

e-mail: riaditel@sedsucany.sk

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Správa za IV. štvrťrok 2019 SED Sučany**

1. **Konferencie, školenia, kurzy, odborné semináre**

***10. 10. 2019*** – prebiehal v SED Sučany vzdelávací seminár určený pre opatrovateľov na tému: „Význam sippingu v dlhodobej starostlivosti o klienta“. Seminár viedla zástupkyňa firmy PharmConsult, s.r.o., distribútor, pani Mgr. Barbora Ondrlová.

***29. 10. 2019*** – sa zúčastnili zamestnanci SED Sučany školenia na tému: „Štandardy kvality sociálnych služieb“. Školenie prebiehalo v našom sociálnom zariadení a zúčastnila sa ho väčšina zamestnancov. Prednášajúcou bola pani Mgr. Katarína Chmurčiaková, ktorá pracuje na Referáte vzdelávania ED v Bratislave.

***05. 11. 2019*** – absolvovali dve zamestnankyne SED Sučany (Viera Letriková a Helena Plešková) školenie organizované neziskovou organizáciou 3P – Projekt v Poprade. Témou školenia bolo „Zvládanie agresívneho správania u klientov so psychiatrickou diagnózou v sociálnych službách“. Lektorom školenia bol pán Mgr. Marcel Slivka, psychológ, psychoterapeut a supervízor pracujúci v sociálnych službách.

***15. 11. 2019*** – sa tri zamestnankyne SED Sučany (Mária Majdová, Tatiana Lörinczová a Martina Špániková) zúčastnili školenia poskytovaného vzdelávacou inštitúciou Tatra Akadémia v Prievidzi. Témou školenia boli „Sociálne služby v zariadenia pre fyzické osoby odkázané na pomoc inej fyzickej osoby, ktoré dovŕšili dôchodkový vek – čo robíme dobre a čo nie – poznatky výkonu dohľadu“. Prenášajúcou bola pani PhDr. Mária Košútová, ktorá je riaditeľkou odboru dohľadu nad poskytovaním sociálnych služieb v sekcii kontroly Ministerstva práce, sociálnych vecí a rodiny.

***02. – 03. 12. 2019*** – zorganizovala Implementačná Agentúra MPSVR v budove VÚC Žilina seminár, ktorého sa zúčastnila riaditeľka zariadenia SED Sučany. Prednášajúcou bola pani JUDr, PhDr. Adriana Adamicová, ktorá je riaditeľkou Domova sociálnych služieb a Zariadenia pre seniorov v Zakamennom. Na školení sa preberali nasledovné témy: „Ciele sociálnych služieb, ich rôznorodosť a podmienky kvality, Manažovanie systému kvality, Dodržiavanie základných ľudských práv a slobôd, Procedurálne, personálne a prevádzkové podmienky kvality“.

**2. Pracovné porady pre zamestnancov a klientov**

*Porada so zamestnancami:*

***10. 10. 2019*** – Poradu otvorila hlavná sestra SED Sučany privítaním prítomných zamestnancov a vyjadrila sa k nasledovným bodom:

1. Pani Hanuščinová spala z 8. 10. na 9.10. v svetríku s brošňou, ktorý mala oblečený počas dňa, pretože si ho podvečer pri ukladaní do postele nechcela vyzliecť. Ak je klient neprezlečený do pyžama (z akéhokoľvek dôvodu), alebo zostane po predošlej službe niečo nesprávne urobené, opatrovateľky preberajúce službu tento nedostatok bezodkladne napravia.
2. V budove sa kúri. Napriek tomu sú na izbách celé dni otvorené ventilačky (pričom je radiátor pustený na najvyššom stupni), a dvere na izbách a bunkách. Dvere je potrebné zatvárať (na bunkách budú dočasne zvesené systémy BRANO). Okná je potrebné otvoriť niekoľko krát denne na 3 - 4 minúty (počas tohto času si môže opatrovateľ, napr. poutierať na izbe stolíky alebo urobiť nejaké iné menšie úkony). Počas otvorenia okna má byť radiátor stiahnutý na nulu. Po vyvetraní okno zavrieť a radiátor vrátiť na vyšší stupeň, tak aby nebola miestnosť prehriata.
3. Pri starostlivosti o klientov dbať vždy na zachovanie ich ľudskej dôstojnosti:
4. pri vstupe na izbu klopať aj keď je tam klient v bezvedomí,
5. po vstupe na izbu aj pri vyjdení z izby zavrieť za sebou dvere,
6. vždy klientovi povedať aký úkon s ním ideme robiť (prebaliť, polohovať...), špeciálne keď ide o klienta v bezvedomí,
7. ležiacich klientov nenechávať pod paplónom nahých. Vždy im treba niečo obliecť, alebo dať aspoň plienku. Ak nepoužívajú plienky (p. Husáriková), je potrebné prekryť oblasť genitálií aspoň uterákom kvôli zachovaniu intimity klienta.

**3. Duchovná práca pre zamestnancov a klientov**

*Duchovné služby*

O duchovné zaopatrenie klientov a zamestnancov v SED Sučany, ako aj prislúženie Večere Pánovej v rámci Služieb Božích sa pravidelne stará Mgr. Daniel Beňuch. Biblické hodiny sa konajú dva krát do mesiaca. Pre bratov a sestry z rímsko-katolíckej cirkvi je ponúkaná možnosť vysluhovania sviatosti zmierenia a svätej omše v prvý štvrtok v mesiaci bratom farárom Mgr. Pavlom Pečkom.

**4. Prezentácia**

 V regionálnom denníku regionPress, bola zverejnená informácia o SED v Sučanoch. Propagačný materiál o SED Sučany je umiestnený v CZ Martin, CZ Sučany, CZ Blatnica ako aj v kaplnke Univerzitnej nemocnice v Martine.

**5. Vzdelávanie**

***15. 10. 2019*** *–* supervízia pod vedením supervízora PhDr. Soni Holúbkovej. Na supervízii sa stretáva zdravotnícky, opatrovateľský a sociálny personál. V rámci supervízie sa preberala téma: „Riešenie kritických situácií a tímová práca“.

*Porada s klientmi:*

***15. 12. 2019*** *–* riaditeľka SED privítala členov samosprávy klientov a následne informovala o novom domácom poriadku (pre všetkých klientov je k dispozícií na nástenke II NP), o strategickej vízií a oboznámila klientov s pripravovanými aktivitami počas vianočných sviatkov. Na záver poďakovala klientom za účasť a rozdala prítomným dotazník spokojnosti.

**6. Realizované projekty na získavanie finančných prostriedkov**

 Spoločnosť PharmConsult, s.r.o., distribútor nám darovala 133,00 EUR na zakúpenie chladničky na skladovanie inzulínov a niektorých druhov liekov. Spoločnosť SCA Hygiene Products Slovakia nám prispela sumou 350,00 EUR.

**7. Peňažný dar**

**8.** **Počet personálu:**

HPP 30 osôb

DVP 13 osôb

Spolu: 43 osôb

Noví zamestnanci:

* Anna Orešková, opatrovateľ – od 20. 12. 2019 (DVP)

Skončený pracovný pomer:

* Viera Kubisová, zdravotná sestra – do 31. 12. 2019 (DVP)
* Anna Bosáková, opatrovateľ – do 31. 12. 2019 (DVP)
* Jaroslava Jesenská, opatrovateľ – do 31. 12. 2019 (DVP)
* Miroslava Sajdáková, opatrovateľ – do 31. 12. 2019 (DVP)

**Počet klientov:**

*Občania pribudli:*

|  |  |  |
| --- | --- | --- |
| **Meno a priezvisko** | **rok narodenia** | **dátum začatia poskytovania služby** |
| Emília Korčeková | 1940 | 15. 10. 2019 |
| Zuzana Čuláková | 1931 | 17. 10. 2019 |
| Ján Kováč | 1940 | 30. 10. 2019 |
| Helena Valientiková | 1933 | 09. 12. 2019 |

*Občania ubudli:*

|  |  |  |
| --- | --- | --- |
| **Meno a priezvisko** | **rok narodenia** | **dátum úmrtia** |
| Vladimír Hrivnák | 1931 | 01. 10. 2019 |
| Jaroslav Svrček | 1933 | 06. 10. 2019 |

*Počet klientov*:

Ženy ZpS: 19 Muži ZpS: 6

Ženy DSS: 2 Muži DSS: 1

Ženy špecializované zariadenie: 19 Muži špecializované zariadenie: 3

Samoplatiteľ: 1

**Spolu klientov: 51**

**9. Starostlivosť o budovu, ostatné práce**

* bežná údržba budovy (výmena vodovodných batérii, oprava poškodených miest a maľovanie priestorov v budove),
* zriadenie miestnosti na dezifekciu zdravotných pomôcok,
* zriadenie miestnosti na znečistené posteľné prádlo,
* dezinfekcia invalidných vozíkov a ostatných zdravotných pomôcok,
* revízia výťahov,
* čistenie okolia budovy,
* dezinsekcia, deratizácia,
* oprava núdzového osvetlenia.

**10. Akcie**

Desiaty mesiac roka - mesiac október - je v spoločenskom povedomí vnímaní ako mesiac, ktorý je venovaný úcte k starším. Úcte k tým, ktorí sa možno každý deň vzdávali radostí, ktoré im život ponúkal, aby robili šťastnejších nás mladších. Stredisko Evanjelickej Diakonie v Sučanoch sa nachádza v blízkosti základnej školy. Žiaci 4. ročníka nás navštívili aj v tomto období a pri tejto príležitosti v piatok **18. októbra 2019**. Opäť si pripravili bohatý dynamický a pestrý program zložení z básní, piesní i tanca. Bol to krásny zážitok, ktorý splnil svoj účel a klienti odchádzali veľmi príjemne potešení na svoje izby.

Obdobie pred Vianocami zahŕňa v sebe nielen rôzne prípravy, zhon, ustarostenosť, ale má v sebe iskru očakávania. Sme plní tajných snov a túžob, ktoré môžu byť naplnené práve počas tohtoročných Vianoc. Oveľa intenzívnejšie si aj v Stredisku Evanjelickej Diakonie v Sučanoch uvedomujeme malé - často nepatrné gestá, slová útechy, povzbudenia, ktoré akoby v tomto období naberajú iný omnoho väčší a hlbší zmysel. Naši klienti si radi zaspomínajú na svoje vianočné sviatky, ktoré trávili ako deti alebo tiež so svojimi rodinami. Tešia sa, že i tieto Vianoce nebudú výnimkou a prežijú ich spoločne s blízkymi v rodinných kruhoch. Aj v tomto období prichádzali do nášho zariadenia milé návštevy, ktoré tiež pomohli k navodeniu vianočnej atmosféry.

**19. decembra 2019** – nás navštívili žiaci 3. až 9. ročníka Základnej školy Slovenského národného povstania v Sučanoch, ktorí prišli s vianočným hudobným pásmom sprevádzaným hovoreným slovom. Spoločne s nimi nás navštívil aj zborový brat farár, ktorý sa v krátkosti klientom prihovoril. Niektorí spomedzi žiakov boli po skončení programu koledovať na izby imobilných klientov, ktorí sa programu nemohli zúčastniť. Klienti boli obdarovaní balíčkom medovníčkov, ktoré upiekli rodiny v cirkevnom zbore v Sučanoch.

### Predvianočné obdobie sme ukončili 23. decembra 2019 návštevou skautov zo Sučian, ktorí patria do skautského zboru Lišiak Vrútky. Aj tento rok priniesli našim klientom a zamestnancom čarovné posolstvo Betlehemského svetla – svetla pokoja a mieru, ktoré je jednoduchým a krásnym symbolom, aby sme sa snažili budovať pokoj a mier aj v našich životoch a v našom okolí. Skauti v krátkosti oboznámili klientov s históriou a tiež s distribúciou šírenia tohto svetla po Slovensku a potom zapálili pripravené sviečky. A tak sme sa tento rok zapojili do tej nekonečnej reťaze svetla, vychádzajúcej z miesta narodenia Ježiša Krista.

**11. Práca s klientom**

Posledné tri mesiace roka 2019 sme sa snažili klientom vyplniť zmysluplnými aktivitami. Pokračovali sme v rozbehnutej práci, do ktorej neustále vnášame nové prvky, pričom sa v nej predovšetkým prispôsobujeme potrebám a požiadavkám našich klientov. Pri organizácii skupinových stretnutí pozývame klientov na základe ich približne zhodujúcich sa potrieb a záujmov, čím vytvárame, čo najhomogénnejšie skupiny, pričom sme dodržiavali týždenný harmonogram plánovaných stretnutí. Všetky individuálne a skupinové stretnutia sú po skončení spracované a zdokumentované v písomnej zložke klienta.

Príjemné jesenné počasie sme využívali na pohybovú aktivizáciu a praktizovali sme s niektorými klientmi pravidelné prechádzky v blízkom okolí zariadenia. Počas zimného obdobia sme kládli dôraz na pohybové cvičenia, pri ktorých sme využívali rôzne pomôcky. Uvedomujeme si, že pravidelná telesná činnosť má pozitívny vplyv na dýchanie, stav svalstva, telesnú výkonnosť a je prínosom pre celkovú pohodu klientov. Pomáha pri zachovaní ich sebestačnosti a nezávislosti od druhej osoby.

Kognitívne funkcie mozgu sme sa rozvíjali za pomoci kognitívnej rehabilitácie. Má význam najmä pre klientov trpiacich rôznymi typmi demencie. Prostredníctvom pracovných listov sme vyplňovali úlohy, čím sme rozvíjali ich slovnú zásobu a vybavovali si informácie, ktoré majú klienti uložené v dlhodobej pamäti. Pracovné listy boli prevažne v písomnej forme, čím klienti cvičili svoju pozornosť, orientáciu, rozprávanie, vyjadrovanie svojich myšlienok, či zachovanie schopnosti písať a čítať.

Aktivizácie zamerané na využitie výtvarných techník sme v posledných troch mesiacoch roka venovali vyfarbovaniu obrázkov s aktuálnou tematikou využívajúc temperové farby a fixky. Svoju fantáziu a zmysel pre tvorivosť mohli klienti naplno využiť pri výrobe sovičiek z borovicových šušiek, formovaní a farbení jabĺčok vytvorených z papierovej hmoty,  lepení konárikov do tvaru stromčeka, či pri viazaní vetvičiek na drobnú interiérovú dekoráciu v predvianočnom období.

Jemnú motoriku sme s našimi klientmi precvičovali pri pracovných činnostiach akými bolo napríklad lúskanie orechov, šitie vrecúšok, srdiečok i malých vankúšikov vyplnených voňavou levanduľou a samotné predvianočné pečenie drobného vínového pečiva v slanej i sladkej verzii. Všetky naše výrobky boli potom vystavené vo vestibule nášho zariadenia, kde si ich príbuzní, priatelia a známi mohli zakúpiť za dobrovoľný príspevok.

Spoločný čas sme trávili tiež počúvaním povestí o známych slovenských hradoch a tiež sme pozornosť venovali tradíciám predvianočného a vianočného obdobia.

Realizujeme pre klientov tiež nákupy, kde im nakupujeme tovar podľa ich želania a aktuálnej potreby.

**12. Výsledky hospodárenia**

|  |  |
| --- | --- |
| Stav na jednotlivých účtoch | 64.125,02 EUR |
| Stav pokladne k 31. 12. 2019 | 9.090,13 EUR |
| *Príjmy:* |
| Príspevok za služby na základe zmluvy |  77.028,99 EUR |
| Nájomné za nebytové priestory | 6.200,70 EUR |
| Príspevky od VÚC | 23.964,79 EUR |
| Príspevky od MPSVaR | 73.008,00 EUR |
| 2 % dane |  0,00 EUR |
| *Výdavky:*  |
| mzdy | 88.997,22 EUR |
| príspevok zamestnávateľa DDS | 338,64 EUR |
| odvody | 27.718,66 EUR |
| SF | 456,91 EUR |

**13. Plány do budúcnosti**

– Svojou službou neustále pokračovať na vytváraní kvalitných vzťahov, medzi SED v Sučanoch a MPSVaR, Žilinským samosprávnym krajom, mestom Martin, Obecným úradom v Sučanoch ako aj s okolitými obcami.

– V spolupráci s Ústredím Evanjelickej diakonie ponúknuť školenie zamerané na vyššiu odbornosť zamestnancov.

– Zúčastňovať sa školení a odborných prednášok za účelom získania vedomostí a ich aplikovania v službe s klientom.

– V rámci bohoslužobného života, pozývať do zariadenia bratov farárov z turčianskeho seniorátu.

– V rámci svojich možností prinášať našim klientom radosť prostredníctvom kultúrneho programu.

* Skvalitniť spoluprácu s Evanjelickou spojenou školou v Martine, Základnou školou v Sučanoch a Materskými školami z blízkeho okolia.

– Pokračovať v spolupráci s Centrom MEMORY v Bratislave, Občianskym združením TERAPEUTIKA v Bratislave, Občianskym združením Spoľah v Banskej Bystrici a Tatra Akadémiou v Prievidzi.

– Svojou službou šíriť dobré meno Evanjelickej diakonie ako aj Evanjelickej cirkvi augsburského vyznania.

V Sučanoch dňa 20. 01. 2020

 ……………………………………………….

 Mgr. Denisa Dučová

 štatutárny zástupca SED Sučany